《严滩》
明代·谢宗鍹

身非佐命材，轩冕自应辞。虽不事王侯，未足傲当时。

所遗遭明盛，遂性得栖迟。故人作天子，屈伸从所宜。

至尊下白屋，款曲语心期。借以风斯世，毋俾躁竞滋。

竟成高尚名，一代递相师。能移东汉俗，各负肮脏姿。

山林互题榜，炎精值沦夷。反令节义士，网罗横见羁。

乃知开国初，风气或先之。隐亦有时命，幸矣桐江丝。

作者简介：谢宗鍹（？ — 一六五〇），字儒美，号莱屿。澄海人。明思宗崇祯十二年（一六三九）解元。官建昌府通判。明亡，无意仕进，闭户读书，终于家，友人私谥贞穆先生。有《观古堂集》、《遁斋集》、《禦冷斋诗集》。清康熙《潮州府志》卷九上、清乾隆修《潮州府志》卷二九有传。